Document ID: 32007D0496

KOMMISSIONENS BESLUTNING
af 13. juli 2007
om ændring af beslutning 2006/415/EF for så vidt angår visse beskyttelsesforanstaltninger over for højpatogen aviær influenza af subtype H5N1 hos fjerkræ i Fællesskabet
(meddelt under nummer K(2007) 3327)
(EØS-relevant tekst)
(2007/496/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (3), særlig artikel 63, stk. 3, og
ud fra følgende betragtninger:
(1)
Ved Kommissionens beslutning 2006/415/EF af 14. juni 2006 om visse beskyttelsesforanstaltninger over for højpatogen aviær influenza af subtype H5N1 hos fjerkræ i Fællesskabet og om ophævelse af beslutning 2006/135/EF (4) er der fastsat visse beskyttelsesforanstaltninger, der skal gennemføres med henblik på at forhindre spredning af denne sygdom, herunder oprettelse af et område A og et område B efter udbrud eller mistanke om udbrud af sygdommen.
(2)
Efter et udbrud af højpatogen aviær influenza af subtype H5N1 i Tjekkiet vedtog Kommissionen beslutning 2007/434/EF af 21. juni 2007 om ændring af beslutning 2006/415/EF for så vidt angår visse beskyttelsesforanstaltninger over for højpatogen aviær influenza af subtype H5 hos fjerkræ i Tjekkiet (5).
(3)
Nogle dage senere vedtog Kommissionen beslutning 2007/454/EF af 29. juni 2007 om ændring af beslutning 2006/415/EF om beskyttelsesforanstaltninger over for højpatogen aviær influenza af subtype H5N1 hos fjerkræ i Fællesskabet (6) for at bekræfte område A og B i Tjekkiet samt varigheden af denne regionalisering.
(4)
Efter et udbrud af højpatogen aviær influenza af subtype H5N1 i Tyskland vedtog Kommissionen beslutning 2007/483/EF af 9. juli 2007 om ændring af beslutning 2006/415/EF om visse beskyttelsesforanstaltninger over for højpatogen aviær influenza af subtype H5N1 hos fjerkræ i Tyskland (7).
(5)
Kommissionen har gennemgået de pågældende foranstaltninger sammen med Tyskland og finder det godtgjort, at grænserne for område A og B som oprettet af Tysklands kompetente myndighed ligger tilstrækkelig langt fra udbrudsstedet. Afgrænsningen af område A og B i Tyskland kan derfor bekræftes, og varigheden af denne regionalisering fastlægges.
(6)
De midlertidige beskyttelsesforanstaltninger, der er fastsat ved beslutning 2007/434/EF og 2007/483/EF, bør nu bekræftes. Dertil kommer, at den epidemiologiske situation i forbindelse med udbruddet af aviær influenza hos fjerkræ i Tjekkiet kræver en ændring af spærrezonerne og af foranstaltningernes varighed.
(7)
Ungarn og Det Forenede Kongerige har desuden meddelt Kommissionen, at alle bekæmpelsesforanstaltninger i forbindelse med udbrud af højpatogen aviær influenza af subtype H5N1 på deres område er ophørt pr. 12. marts 2007, og de foranstaltninger, der var truffet i henhold til artikel 4, stk. 2, vedrørende område A og B, er derfor ikke længere nødvendige.
(8)
Beslutning 2006/415/EF bør derfor ændres i overensstemmelse hermed.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2006/415/EF erstattes af teksten i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 13. juli 2007.

Labels: 0
6